En kvinde blev i nat truet af to gerningsmænd, der er på fri fod

Fyns Politi efterlyser nu to røvere, som natten til søndag truede en kvinde.

Episoden skete på Munkerisvej i Odense omkring klokken 02:45, hvor de to gerningsmænd kom kørende på knallert, mens kvinden var på cykel.

Mændene stal kvindens taske og truede hende efterfølgende til at udlevere pinkoden til hendes dankort, oplyser politiet i en pressemeddelelse.

Beskrivelsen af de to, som også kan ses på billedet i artiklen er som følger:

A: mand, mellemøstlig af udseende, 15 - 20 år, 170-175 cm, spinkel kropsbygning, sort kort hår, talte dansk med accent. A var iført lys hættetrøje, mørke bukser og mørke sko.

B: mand, mellemøstlig af udseende, 15-20 år, 170 - 175 cm, spinkel af kropsbygning, sort kort hår, talte dansk med accent. B var iført mørk kasket, mørk jakke, orange bukser samt mørke sko.

Dankortet tog de to mænd allerede i brug i nat, da de hævede penge i en hæveautomat i Odense C.

Fyns Politi har ikke yderligere informationer, men hvis du har oplysninger, kan du ringe 114.